**Görbeháza Község Önkormányzata**

**Képviselő-testületének**

**18/2017.(VI.29.) önkormányzati rendelete**

**a gyermekvédelem helyi rendszeréről**

Görbeháza Község Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) – (2) bekezdéseiben, 131. § (1) bekezdésében, 148. § (5) bekezdésében, 162. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva, Görbeháza Község Önkormányzatának a képviselő-testület és szervei Szervezeti és Működési Szabályzatáról szóló 10/2015.(VIII.14.) önkormányzati rendelete 6. melléklete alapján a Görbeháza Községi Önkormányzat *Szociális, Kulturális, Oktatási és Ügyrendi Bizottsága,* valamint *Pénzügyi és Területfejlesztési Bizottsága* véleményének kikérésével a következőket rendeli el:

**A rendelet célja, hatálya, az ellátás típusai**

**1. §**

A rendelet célja, hogy a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) által megállapított, a gyermekek védelmét szolgáló ellátási formák alkalmazásához a helyi sajátosságokat figyelembe véve a feltételrendszert és eljárásokat szabályozza.

**2. §**

E rendelet hatálya a Gyvt. 4. § (1) bekezdésében meghatározott személyekre terjed ki.

**3. §**

A gyermekek védelmét az önkormányzat pénzbeli, természetbeni, illetve személyes gondoskodást nyújtó gyermekjóléti alapellátásokkal biztosítja: család- és gyermekjóléti szolgáltatás, gyermekek napközbeni ellátása érdekében működtetett bölcsőde.

**Rendszeres gyermekvédelmi kedvezmény**

**4. §**

A rendszeres gyermekvédelmi kedvezmény megállapításánál a Gyvt. 19 - 20/B. §-aiban foglaltakat kell alkalmazni.

**A pénzbeli és természetbeni ellátások eljárási szabályai**

**5. §**

(1) A pénzbeli és természetbeni ellátásokra való jogosultság megállapítása iránti kérelmet a szülő vagy más törvényes képviselő, illetve nagykorú személy terjesztheti elő szóban, vagy írásban a Polgármesteri Hivatalban.

(2) A pénzbeli és természetbeni ellátások megállapítását nevelési-oktatási intézmény, gyámhatóság, továbbá más családvédelemmel foglalkozó intézmény is kezdeményezheti.

(3) A jövedelemre vonatkozóan a szociális igazgatásról és szociális ellátásokról szóló 1993. évi III. törvény (a továbbiakban: Szt.) 4.§ (1) bekezdés a) pontjában meghatározottakat kell alkalmazni.

**Személyes gondoskodást nyújtó alapellátások formái**

**6. §**

(1) A Gyvt-ben meghatározott egyes ellátási formák közül az önkormányzat a következő személyes gondoskodást nyújtó ellátásokat nyújtja:

a) család- és gyermekjóléti szolgáltatás,

b) gyermekek napközbeni ellátása

       ba) bölcsődei ellátás

(2) Az (1) bekezdésben meghatározott ellátások közül az a) pontban meghatározott ellátást a Szociális Gondozási Központ, Család- és Gyermekjóléti Szolgálat (4075 Görbeháza, Iskola u. 14.), a b) pontban meghatározott ellátást a Gólyafészek Óvoda és Bölcsőde (4075 Görbeháza, Aradi u. 29.) biztosítja.

**Család- és gyermekjóléti szolgáltatás**

**7. §**

A család- és gyermekjóléti szolgáltatás önkéntes és térítésmentes. A szolgáltatást a szülő, más törvényes képviselő kérelmére, illetve a Gyvt. 17. § (1) bekezdésében felsoroltak, valamint az Szt. 64. § (2) bekezdése alapján – a gyermek veszélyeztetettségére utaló – jelzése alapján végzi. A jelzést megtenni közvetlenül a Szociális Gondozási Központ, Család- és Gyermekjóléti Szolgálatnál lehet. A szolgáltatás biztosítása a Gyvt. 39-40. §-ai, valamint a Szt. 64. § (4) bekezdése alapján történik.

**8. §**

**Az ellátások igénybevételének módja**

(1) A gyermekek napközbeni ellátására vonatkozó kérelmet a szülő vagy más törvényes képviselő az intézményvezető részére nyújthatja be, az ellátásra való jogosultság elbírálásához szükséges mellékletekkel együtt. Az ellátás biztosításáról az intézményvezető intézkedik.

(2) Az ellátás biztosításáról, továbbá az intézményi jogviszony megszüntetéséről az intézményvezető intézkedik.

(3) Az intézményvezető köteles külön eljárás nélkül soron kívüli ellátást biztosítani annak a gyermeknek, akinek

a) ellátását a jegyző kötelezően elrendelte,

b) a késedelem életét, testi épségét, egészséges fizikai és lelki fejlődését veszélyeztetné.

**Az elbírálás szempontjai**

**9. §**

(1) A gyermekek napközbeni ellátását különösen olyan gyermekek számára kell biztosítani, akinek

a) testi, illetve szellemi fejlődése érdekében állandó napközbeni ellátásra van szüksége,

b) akit egyedülálló vagy időskorú személy nevel, vagy akivel együtt a családban három vagy több gyermeket nevelnek, kivéve azt, akire nézve eltartója családtámogatásban vagy ápolási díjban részesül,

c) akinek szülője, gondozója szociális helyzete miatt az ellátásáról nem tud gondoskodni.

(2) Szociális rászorultság alapján annak a gyermeknek a napközbeni ellátásáról kell gondoskodni, akinek - családja jövedelmi viszonyai alapján - rendszeres gyermekvédelmi kedvezményre való jogosultságát jogerősen megállapították.

**Az ellátás megszűnésének esetei**

**10. §**

(1) A gyermekek napközbeni ellátása megszűnik a Gyvt. 37/A. §-ában meghatározottak szerint.

(2) Az ellátás megszűnésének időpontjáról az intézményvezető legalább 8 nappal korábban értesíti a szülőt.

**11. §**

**A térítési díjra vonatkozó rendelkezések**

1. Az általános iskola és az óvoda intézményekben a gyermekétkeztetés intézményi térítési díjának napi összegét az *1. melléklet* tartalmazza.
2. Az önkormányzat által fenntartott bölcsőde intézményben a gyermekek napközbeni ellátása keretében biztosított gyermekétkeztetésért, valamint gondozásért megállapított díjakat a *2. melléklet* tartalmazza.

(3) Az ellátásért fizetendő személyi térítési díjat az intézményvezető az intézményi térítési díj általános forgalmi adóval növelt összegének és az igénybe vett étkezések számának a Gyvt. 148. § (5*)-*(6) bekezdésében megjelölt normatív kedvezmények figyelembe vételével állapítja meg, és arról az ellátás igénybe vételétől számított 30 napon belül a kötelezettet értesíti.

1. A gyermek intézményből való távolmaradása idejére mentesül annak megfizetése alól – amennyiben a távolmaradását jelezte - a térítési díj fizetésére kötelezett személy.

(5) A gyermekétkeztetés térítési díjának megfizetéséhez a nevelési-oktatási intézmény vezetője egyéni rászorultság alapján kedvezményt nem állapíthat meg.

(6) A napközbeni ellátásért fizetendő személyi térítési díjat a szülői felügyeleti jogot gyakorló szülő, vagy más törvényes képviselő egyhavi időtartamra utólag, tárgyhó 15. napjáig köteles megfizetni.

(7) Az intézményvezető havonta ellenőrzi a térítési díjak befizetését. A hátralékos nevét, lakcímét és a fennálló hátralékot negyedévenként, a tárgynegyedévet követő hónap 10. napjáig nyilvántartásba veszi, és a kötelezettet írásban felhívja a hátralék befizetésére.

**12. §**

**Záró rendelkezések**

1. Ez a rendelet 2017. július 1. napján lép hatályba.
2. A rendelet hatályba lépésével egyidejűleg az egyes gyermekvédelmi ellátások helyi szabályairól szóló 10/2007.(VII.20.) önkormányzati rendelet, valamint az azt módosító 22/2013.(XI.29.) önkormányzati rendelet hatályát veszti.
3. A rendelet hatályba lépésével egyidejűleg a gyermekétkeztetés térítési díjairól és a bölcsődei gondozási díj megállapításáról szóló 17/2012.(VI.1.) önkormányzati rendelet, valamint az azt módosító 23/2013.(XI.29.) és a 20/2015.(XII.1.) önkormányzati rendeletek hatályukat vesztik.

Giricz Béla Lászlóné Dr. Juhász Péter

 polgármester jegyző

Záradék:

A rendeletet a mai napon kihirdettem.

Görbeháza, 2017. június 29.

Dr. Juhász Péter

jegyző

*1.melléklet 18/2017.(VI.29.) önkormányzati rendelethez*

**Az önkormányzat által fenntartott általános iskola és óvoda intézményekben a gyermekek napközbeni ellátás keretében biztosított gyermekétkeztetésért az alábbi térítési díjakat kell fizetni:**

1. **pont**

|  |  |
| --- | --- |
| **Intézmény** | **Gyermekétkeztetés térítési díja Ft/fő/nap****ÁFA nélkül** |
| **Általános iskola** | reggeli |  67 |
|  | ebéd | 209 |
|  | uzsonna |  43 |
|  | **összesen** | **319** |

1. **pont**

|  |  |
| --- | --- |
| **Intézmény** | **Gyermekétkeztetés térítési díja Ft/fő/nap****ÁFA nélkül** |
| **Óvoda** | reggeli |  52 |
|  | ebéd | 172 |
|  | uzsonna |  32 |
|  | **összesen** | **256** |

*2.melléklet 18/2017.(VI.29.) önkormányzati rendelethez*

**Az önkormányzat által fenntartott bölcsőde intézményben a gyermekek napközbeni ellátása keretében biztosított gyermekétkeztetésért, valamint gondozásért az alábbi térítési díjakat kell fizetni:**

1. **pont**

|  |  |
| --- | --- |
| **Intézmény** | **Gyermekétkeztetés térítési díja Ft/fő/nap****ÁFA nélkül** |
| **Bölcsőde** | reggeli |  65 |
|  | tízórai |  32 |
|  | ebéd | 164 |
|  | uzsonna |  65 |
|  | **összesen** | **326** |

1. **pont**

|  |  |
| --- | --- |
| **Intézmény** | **Gondozás térítési díja Ft/fő/nap****ÁFA mentes** |
| **Bölcsőde** |   **200 Ft** |